[U]niversis presentes litteras inspecturis Petrus Dei gratia Meldensis episcopus salutem in Domino. Noverit universitas vestra quod constituti in presentia nostra nobilis mulier domina Margareta de Coilli et Johannes filius ejusdem recognoverunt se vendidisse fratribus Vallis lucentis pro triginta libris Pruvinensibus fortium sexdecim denarios censuales quos habebant super tres domos sitas apud Pruvinum in vico qui dicitur Vicus Trecarum inter portam Trecensem et ecclesiam Beate Marie in Valle Pruvini que fuerunt defuncti Milonis Doin et movebant de censiva eorundem. Dictas autem triginta libras Pruvinenses recognoverunt se dicti Margarita et Johannes fide corporaliter in manu nostra prestita quod super eadem venditione eisdem fratribus legitimam garentiam portabunt. Et quod numquam de cetero super dicta venditione contra dictos fratres per se vel per alios aliquam questionem movebunt. In cujus rei memoriam et testimonium ad petitionem partium presentes litteras sigilli nostri impressione fecimus roborari. Actum anno Gracie M° CC° vicesimo octavo mense octobri.